Carta Bernardi Morelli. Bernardus Morellus dedit Marciniaco et ancillis Dei ibi manentibus per manum domni Seguini prioris ejusdem loci vercheriam de Valada et totam terram quae ad eam pertinet cum prato et bosco in wadimonium, tali convenientia ut, quamdiu demoraretur Jerusalem quo volebat ire, medietatem de fructu ipsius terrae acciperent seniores Marciniacenses in dominium, et aliam partem ponerent seorsum et numerarent per singulos annos quantum valeret pars ejus ut, si reverteretur, suam partem reciperet; si vero mortuus fuisset, in proprietate seniores tenerent vercheriam et fructum totum cum decima pro anima ejus. Accepit autem pro hoc dono centum quadraginta et sex solidos Valencianae monetae et viginti quatuor solidos Carnotenses, tali conventu ut si caderent ipsae monetae, ipse redderet praevalentem sicut acciperat. Hugo de Berziaco habuit unum blialdum de pallio et unum mulum, et illi de Solenniaco duas marchas argenti et laudaverunt hoc. Testes fuerunt Wichardus Tertius et Arnaldus Winbaldus, Alardus Olet de Sinemuro. Factum est autem tempore domni Hugonis.